Broj: 711-I-38-P-192-18/20-05-18

Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave sukoba interesa **dužnosnice Kristine Ikić Baniček, gradonačelnice Grada Siska,** na 64. sjednici, održanoj 27. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Kristine Ikić Baniček, gradonačelnice Grada Siska, neće se pokrenuti vezano za zaključivanje sporazuma Grada Siska s radničkim vijećima odnosno sindikalnim povjerenicima, s obzirom da iz okolnosti na koje se ukazuje u prijavi o mogućem sklapanju sporazuma s osobama koje nisu imale zakonom propisana potrebna ovlaštenja stranaka kolektivnog ugovora iz članka 160 stavka 3. Zakona o radu („Narodne novine“ broj 93/14., 127/17., 98/19.), ničim ne upućuju da bi dužnosnica postupala pristrano, s ciljem pretpostavljanja privatnog interesa javnom interesu odnosno s ciljem ostvarenja bilo kakvog osobnog probitka ili probitka povezane osobe, pa stoga ne proizlazi da je u postupanju dužnosnice došlo do moguće povrede načela djelovanja iz članka 5. ZSSI-a niti drugih odredbi ZSSI-a.**

Obrazloženje

Protiv dužnosnice Kristine Ikić Baniček, gradonačelnice Grada Siska, podnesena je dana 24. svibnja 2018.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1678-P-192/18-01-4. Povodom navedene prijave otvoren je predmet broj P-192/18.

Dana 6. prosinca 2018. zaprimljena je neanonimna prijava protiv iste dužnosnice, koja je u knjizi ulazne pošte Povjerenstva zaprimljena pod brojem 711-U-3523-P-420/18-01-5, povodom koje je otvoren predmet broj P-420/18.

S obzirom da se obje prijave odnose na istog dužnosnika i na sadržajno bitno iste okolnosti, Povjerenstvo je, radi ekonomičnosti postupka, Zaključkom BROJ: 711-I-03-P-420/18-02-16 od 02. siječnja 2019. odlučilo da će se povodom obje prijave, voditi jedan postupak pod brojem P-192/18.

U prijavi se navodi da je dužnosnica počinila povredu načela djelovanja u obnašanju javnih dužnosti iz članka 5. ZSSI-a. Navodi se da je dužnosnica kao gradonačelnica u Gradu Sisku zaključila dva sporazuma s radničkim vijećima odnosno sindikalnim povjerenicima u ulozi radničkog vijeća kojima su regulirane plaće i materijalna prava zaposlenika gradske uprave, gradskih ustanova i trgovačkih društava u vlasništvu grada za sklapanje kojih nije imala potrebno ovlaštenje stranaka kolektivnog ugovora iz članka 160. stavka 3. Zakona o radu.

Prijavitelj smatra da je ovakvim djelovanjem dužnosnica postupila nečasno, nepošteno, nesavjesno i neodgovorno, dovodeći u pitanje vlastitu vjerodostojnost i dostojanstvo povjerene joj dužnosti te povjerenje građana, supstituirajući na taj način sustav kolektivnog pregovaranja nezakonitim sporazumima, uređujući njima pitanja plaća i materijalnih prava bez prethodnog osiguranja zakonom predviđenih pretpostavki za zaključivanje takvih sporazuma.

Prijavitelj citira odredbu članka 160. stavka 3. Zakona o radu, koja glasi:

*„Sporazumom iz stavka 1. ovoga članka ne smiju se urediti pitanja plaća, trajanja radnog vremena te druga pitanja koja se redovito uređuju kolektivnim ugovorom, osim ako stranke kolektivnog ugovora na to ovlaste stranke toga sporazuma.", t*e iznosi stav da je, s obzirom na načelo da nepoznavanje zakona ne ispričava te činjenicu da Grad Sisak ima ustrojenu stručnu službu za pravne poslove i redovito koristi usluge odvjetničkih društava za usluge pravnih savjeta i mišljenja iz područja radnog prava, nemoguće prihvatiti da se citirana nedvosmislena kogentna pravna norma može primijeniti bilo kako drugačije od onoga što jasno propisuje, ali da je dužnosnica usprkos tome potpisala dva sporazuma za koje nije bila osigurana temeljna pretpostavka - dano ovlaštenje stranaka kolektivnog ugovora strankama ovih sporazuma. Prijavitelj smatra da je, ukoliko je dužnosnicu na sklapanje ovih sporazuma motivirala činjenica da za njihovo sklapanje suprotno odredbi članka 160. stavka 3. Zakona o radu nije predviđena prekršajna sankcija, njen postupak time još više suprotan načelnima djelovanja u obnašanju javnih dužnosti.

Na poziv Povjerenstva prijavitelju da pojasni iz kojih okolnosti odnosno kojih konkretnih radnji ili propusta dužnosnice proizlazi da bi počinila povredu ZSSI-a, u dopuni prijave zaprimljenoj 23. listopada 2018.g. u bitnom se ponavlja tvrdnja da je dužnosnica počinila povredu članka 5. stavka 1. ZSSI-a time što je prilikom sklapanja navedenih sporazuma morala znati da su isti nezakoniti jer nisu postojala prethodna ovlaštenja stranaka kolektivnog ugovora za sklapanje istih sporazuma.

Člankom 3. stavkom 1. točkom 43. ZSSI-a propisano je da su gradonačelnici dužnosnici u smislu navedenog Zakona. Uvidom u Registar dužnosnika utvrđeno je da Kristina Ikić Baniček obnaša dužnost gradonačelnice Grada Siska u mandatu 2017—2021. kao i da je istu dužnost obnašala u mandatu 2013.-2017.g. Stoga je Stoga je Kristina Ikić Baniček, povodom obnašanja navedene dužnosti, obvezna postupati sukladno odredbama ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere upućuju li navodi iz predmetne prijave na moguće povrede ZSSI-a, izvršilo uvid u pročišćeni tekst Statuta Jadrolinije, utvrđen od strane Skupštine društva 1. listopada 2014.g. (objavljen na službenoj internetskoj stranici *www.jadrolinija.hr*) te je zatražilo od društva JADROLINIJA potrebne podatke i dokumentaciju.

Povjerenstvo je izvršilo uvid u dokumentaciju priloženu uz prijavu. Iz preslike Sporazuma od 8. veljače 2017.g. razvidno je da je isti sklopljen između Grada Siska, zastupaniog po gradonačelnici Kristini Ikić Baniček te ustanova zastupanijh po ravnateljima, čiji je Grad Sisak osnivač i to Doma kulture Kristalna kocka vedrine, Narodne knjižnice i Čitaonice Vlado Gotovac, Dječjeg vrtića Sisak Novi, Dječjeg vrtića Sisak Stari, Športsko-rekreacionog centra Sisak, Gradskog muzeja Sisak i Gradske galerije Striegl s jedne strane te određenih fizičkih osoba, naznačenih kao sindikalnih povjerenika- nositelja prava i obveza radničkog vijeća kod Grada Siska odnosno navedenih ustanova, s druge strane. Navedenim se sporazumom usuglašava materijalno pravo radnika Grada Siska i navedenih ustanova na isplatu uskrsnice i božićnice. Nadalje, prijavi su priloženi određeni medijski članci iz kojih proizlazi da su istovjetna materijalna prava usuglašena sklapanjem Sporazuma s komunalnim trgovačkim društvima osnovanim od Grada Siska, gdje je dužnosnica Kristina Ikić Baniček sklapala sporazume u svojstvu predsjednice Skupština ovih trgovačkih društava.

Povjerenstvo je utvrdilo da se u prijavi niti u dopuni prijave, kao i da iz priložene dokumentacije ne postoje okolnosti koje ukazuju da je dužnosnica prilikom sklapanja navedenih pravnih akata bila u sukobu interesa odnosno da ove okolnosti upućuju na opravdani dojam da je dužnosnica počinila određenu radnju ili propust s ciljem ostvarivanja određenog vlastitog privatnog interesa ili koristi odnosno privatnog interesa ili koristi neke s dužnosnicom interesno povezane osobe.

U konkretnom slučaju ukazuje se da osobe s kojima je dužnosnica u ime Grada Siska odnosno skupština trgovačkih društava osnovanih od Grada Siska, sklapala sporazume s predstavnicima radnika radi utvrđivanja određenih materijalnih prava iz radnog odnosa, nisu imale ovlaštenje sindikata, kao stranaka kolektivnog pregovaranja, sukladno relevantnim odredbama Zakona o radu.

Ova situacija, ako se doista i dogodila, sama po sebi ne upućuje na kontekst mogućeg sukoba interesa u smislu odredaba ZSSI-a, odnosno u pogledu svrhe toga Zakona, pa tako niti na povrede načela djelovanja propisanih člankom 5. stavkom 1. ZSSI-a.

Naime, obveza dužnosnika da u obnašanju javnih dužnosti postupaju sukladno načelima iz članka 5. ZSSI-a nije propisana potpuno apstraktno, već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

Pravna zaštita od kršenja radničkih prava općim aktom osigurana je kroz kolektivni radni spor i kroz upravni i inspekcijski nadzor primjene Zakona o radu, što nije nadležnost Povjerenstva, već tijela državne uprave nadležnog za poslove rada odnosno za poslove inspekcije rada, sukladno članku 222. i 223. Zakona o radu, ako drugim zakonom nije drugačije propisano.

Slijedom navedenog, Povjerenstvo zaključuje da, vezano za zaključivanje sporazuma Grada Siska s radničkim vijećima odnosno sindikalnim povjerenicima, s obzirom da iz okolnosti na koje se ukazuje u prijavi o mogućem sklapanju sporazuma s osobama koje nisu imale zakonom propisana potrebna ovlaštenja stranaka kolektivnog ugovora, ničim ne upućuju da bi dužnosnica postupala pristrano, s ciljem pretpostavljanja privatnog interesa javnom interesu odnosno s ciljem ostvarenja bilo kakvog osobnog probitka ili probitka povezane osobe, pa stoga ne proizlazi da je u postupanju dužnosnice Kristine Ikić Baniček, povodom navedenih okolnosti došlo do moguće povrede načela djelovanja iz članka 5. ZSSI-a niti drugih odredbi ZSSI-a.

Stoga je Povjerenstvo, na temelju članka 39. stavka 1. ZSSI-a, utvrdilo predmetnu neanonimnu prijavu neosnovanom te je donijelo odluku da neće pokrenuti postupak sukoba interesa protiv dužnosnice Kristine Ikić Baniček, kako je navedeno u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Kristine Ikić Baniček, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana